b'\n_START_ARTICLE_\nHolstein (taurine)\n_START_SECTION_\nCaracteristicele rasei\n_START_PARAGRAPH_\nTalie: 1,32-1,35m, greutate corporal\xc4\x83: 550-600 kg, tip dolicomorf, tip fizologic: respiratoro-digestiv. Cap: alungit; g\xc3\xa2t: lung \xc8\x99i sub\xc8\x9bire, pielea de pe regiunea obrajilor \xc8\x99i de pe cele dou\xc4\x83 fe\xc8\x9be laterale formeaz\xc4\x83 cute (pliuri). Regiunile situate pe linia orizontal\xc4\x83 a trunchiului sunt orizontale, iar din profil trunchiul are form\xc4\x83 de trapez. Toracele: lung, mai pu\xc8\x9bin ad\xc3\xa2nc \xc8\x99i mai pu\xc8\x9bin larg. Abdomen voluminos, uger de form\xc4\x83 p\xc4\x83trat\xc4\x83, globuloas\xc4\x83, mameloanele au forma intermediar\xc4\x83 \xc3\xaentre cilindric\xc4\x83 \xc8\x99i conic\xc4\x83, pret\xc3\xa2ndu-se mulsului mecanic. Aplomburile sunt corecte, iar ca defecte: c\xc4\x83lc\xc4\x83tura sau laba de urs, favorizat\xc4\x83 de o chi\xc8\x99i\xc8\x9b\xc4\x83 prea lung\xc4\x83 \xc8\x99i prea moale. Culoare: b\xc4\x83l\xc8\x9bat\xc4\x83 negru cu alb._NEWLINE_Produc\xc8\x9bia de lapte este de 6500 kg lapte pe lacta\xc8\x9bia normal\xc4\x83 (este de 305 zile), cu un procent de gr\xc4\x83sime \xc3\xaen lapte de 3,8- 4,1%. Recordul este de 20400 kg, produc\xc8\x9bie zilnic\xc4\x83 de 84 L la 3 mulsori, gr\xc4\x83sime pur\xc4\x83 de 834 kg. Este o ras\xc4\x83 precoce, prima f\xc4\x83tare se realizeaz\xc4\x83 la 25 de luni, consumul pe 1L lapte fiind de 0,8-0,9 U.N., spor mediu zilnic(S.M.Z.) al masculilor \xc3\xaengr\xc4\x83\xc8\x99a\xc8\x9bi \xc3\xaen sistem baby-beef este de 800-900g/zi cu un consum de 4-5 U.N._NEWLINE_\xc3\x8en cadrul rasei, se deosebesc dou\xc4\x83 tipuri: european: mai dezvoltat, la care greutatea corporal\xc4\x83 este de 600-650 kg; tipul american: mai usc\xc4\x83\xc8\x9biv, selec\xc8\x9bia f\xc4\x83c\xc3\xa2ndu-se numai pe produc\xc8\x9bia de lapte, greutatea corporal\xc4\x83 fiind mai mic\xc4\x83, 500-550 kg. Se mai distinge o a doua varietate, alb cu ro\xc8\x99u, cu aptitudini mai bune pentru produc\xc8\x9bia de carne._NEWLINE_\xc3\x8en Olanda rasa reprezint\xc4\x83 98%, \xc3\xaen Danemarca - 70%, \xc3\xaen S.U.A. - 90%. \xc3\x8en Rom\xc3\xa2nia, rasa a fost importat\xc4\x83 \xc8\x99i a participat la formarea rasei B\xc4\x83l\xc8\x9bat\xc4\x83 cu Negru Rom\xc3\xa2neasc\xc4\x83. Este o ras\xc4\x83 care se preteaz\xc4\x83 at\xc3\xa2t sistemului intensiv de exploatare c\xc3\xa2t \xc8\x99i sistemului extensiv de exploatare \xc8\x99i rezistent\xc4\x83 la leucoz\xc4\x83.'